АҞӘА, ԥхынҷкәын 28 — Sputnik, Бадраҟ Аҩӡба. Аԥсны Ахада Рауль Ҳаџьымба 2016 шықәсазтәи аусура аихшьаалақәа ирызкны апресс-конференциа мҩаԥигеит. Апресс-конференциаҟны атәыла Ахада иҳәеит ареспубликаҟны хымԥадан ишаԥҵатәу ашәыри ауҭраҭыхи аус ахьрыдырулаша афабрика маҷқәа.
"Аҳәынҭқарра азхәыцроуп анхаҩцәа ишрыцхрааша. Убри азы иргылатәуп аалыҵ аҭыԥаҿ аус ахьадырулаша афабрика маҷқәа. Урҭ ирылшоит атәыла залгара амуз аалыҵ аҭыԥаҿ рыдкылара, аус рыдулара. Уи анхацәа рзы акыр ихәарҭахоит", — иҳәеит иара.
Ацитрус шәырқәа рҭахра макьаназгьы иактуалуп иҳәеит Ахада.
"Ацитрусқәа рганахь ала аҭагылазаашьа мариам. Ҵыԥх, Ҭырқәтәылеи Урыстәылеи рыбжьара иҟаз аполитикатә ҭагылазаашьа инадҳәаланы иҳауит алшара ҳцитрус шәырқәа хәыбзиала рыҭира. Сынтәа, асанкциақәа анаԥыхха, урҭ ахәқәа лаҟәит. Ус ишыҟоугьы Урыстәыла уажәгьы ҳара ҳцитрусқәа»ринтерес рыманы иҟоуп", ҳәа азгәеиҭеит Ҳаџьымба.
Аԥсны иргылаз ашәыр аус адуларатә зауад ҩы-зауадны еиҭашьақәыргылан. Усеиԥш ҟамлазҭгьы, сынтәа иалшон ацитрустә сезон апроблемақәа рыхҽра ҳәа азгәеиҭеит атәыла Ахада.